Tom Behnke (FRI), 1999-12-09:
Vi er i Frihed 2000 til gengæld noget betænkelige ved forslaget.
Vi har i Frihed 2000 den samme holdning som alle andre partier: der skal gøres en ekstraordinær indsats for, at de, der har svært ved at være 100 pct. med på arbejdsmarkedet, alligevel kan være med på arbejdsmarkedet i et eller andet omfang.
Vi er meget indstillet på, at det skal gøres bedre og nemmere at komme i fleksjob, og at matchningen mellem virksomhederne og dem, der har behov for at komme i fleksjob eller skånejob, bliver gjort nemmere og mere smidig.
Det er vi helt enige i, men spørgsmålet er så, om forslaget her er løsningen på problemerne.
Vi ved jo, at allerede i dag er det sådan, at en række kommuner - ja, hvis ikke alle kommuner - allerede yder den service.
Det kan godt være, der er nogle kommuner, der trænger til, at der bliver strammet op på det, og der er nogle kommuner, hvor der er behov for, at nogle medarbejdere bliver bedre informeret om, hvordan spillereglerne nu er vedrørende fleksjob, skånejob osv.
Så der er ingen tvivl om, at tingene godt kunne trænge til at blive strammet op ude i kommunerne.
Men da det allerede i dag er en kommunal opgave at sørge for det, er spørgsmålet: Hvorfor skal kommunerne have 30 mio. kr. ekstra for at løse en opgave, som de allerede skal løse i dag?
Når kommuner og for den sags skyld amter undlader at løse de opgaver, de bør løse, er det ikke hensigtsmæssigt, at Folketinget kommer med en pose penge og siger: Nu skal I leve op til det, der er jeres forpligtelse, og her er nogen ekstra penge.
Det er ikke hensigtsmæssigt, for det giver et forkert incitament ude i kommunerne.
Det andet, man med rette kan spørge sig selv om i forbindelse med lovforslaget, er: Hvis det er et problem - og det er det - at virksomhederne har meget svært ved at få ansat personer i fleksjob eller skånejob, fordi der er så meget administrativt bøvl med det, er løsningen så, at man ansætter endnu flere mennesker til at sidde og hjælpe med at løse de administrative problemer?
Eller var løsningen måske at fjerne årsagen til problemerne?
Årsagen til problemerne er, at dansk lovgivning er skrevet på en sådan måde, at man skal have en højere universitetsuddannelse for overhovedet at kunne finde ud af, hvad det er, der står, og det er ikke hensigtsmæssigt.
Hvis Folketinget havde lavet en klar, præcis og entydig lovgivning, ville dette lovforslag være helt overflødigt, og derfor mener vi i Frihed 2000 ikke, det er hensigtsmæssigt, at man springer over, hvor gærdet er lavest, og siger, at i erkendelse af, at Folketinget har lavet nogle love, som borgerne ikke forstår, skal der nu ansættes nogle personer til at administrere lovene.
Det koster penge, og det ville være bedre - jeg ved godt, det er en tungere vej - hvis man tog fat i lovgivningen og sagde: Lad os nu i stedet lave en lovgivning, som alle kan forstå, så de hindringer, der er i lovgivningen for, at borgere, der har behov for at komme i fleksjob, kan komme det, bliver fjernet.
Med forslaget her får man jo ikke løst problemet.
Med forslaget gør man bare problemet usynligt, men problemet er ikke fjernet af den årsag, og samtidig betyder forslaget altså, at der gives yderligere 30 mio. kr. til bureaukrati ude i kommunerne.